Il-Pulizija qed tinvestiga raġel ta’ madwar 50 sena li allegatament offra €50 lil żewġ tfajliet ta’ 14-il sena biex ikollhom x’jaqsmu miegħu sesswalment. Rapport f’The Malta Independent qal li t-tfajliet kienu xxokkjati b’din il-proposta tax-xufier u rrapportaw l-inċident lill-Kap tal-Iskola tagħhom li ħadet passi mill-ewwel u rrapportat il-każ lill-pulizija. Ingħad li l-pulizija ħadu azzjoni immedjata u x-xufier ġie investigat u mhux eskluż li jitressaq il-qorti. B’rabta ma’ dan il-każ ġew interrrogati wkoll b’mod separat it-tfajliet quddiem il-ġenituri tagħhom fejn il-verżjonijiet tagħhom qablu mal-fatti. Waħda mit-tfajliet qalet lill-pulizija li x-xufier talabha biex tiftaħ il-qmis biex ikun jista’ jara u jmissilha sidirha waqt li offra flus lill-oħra biex ikollha x’taqsam miegħu sesswalment. Huma qalu wkoll lill-pulizija li x-xufier kien jgħaddi rimarki vulgari u li mess tfajla oħra iżda l-inċident ma kienx irrapportat.